下帷齋
作者：周邦彥
朝代：宋

paragraphs: 官事如拔毛，小稀還復稠。
一鼠未易盡，況欲禿九牛。
唯應理籤軸，偷暇尋孔周。
維南有頹構，疇昔賓射侯。
扶傾與丹雘，外好中實不。
弦歌廢决拾，休王良有由。
書生本不武，誰言負薪憂。
古云不執弓，防患術已媮。
詩書主六藝，中有捍敵謀。
至勝不刃血，吾將執其柔。
當有中的士，爲辨劣與優。